ועדת העלייה, הקליטה והתפוצות, כנסת 20, פרוטוקול מספר 297, 2018-03-19 13:00

אברהם נגוסה: שלום לכולם, ברוכים הבאים לוועדת העלייה, הקליטה והתפוצות.

אברהם נגוסה: שלום גם לצופים בבית.

אברהם נגוסה: אנחנו היום מקיימים דיון במציאת פתרון לעולים החדשים שמתגוררים במלון דיפלומט.

אברהם נגוסה: בחודש דצמבר קיימנו דיון בנושא הזה, מתוך דאגה מה יהיה עם העולים שמתגוררים במלון דיפלומט לקראת מכירתו.

אברהם נגוסה: בדיון נכח מנכ"ל משרד הקליטה, שנמצא איתנו, והוא התקיים ביוזמת חברת הכנסת קסניה סבטלובה, שגם נמצאת איתנו.

אברהם נגוסה: נמצאים פה גם נציגי הדיירים במלון דיפלומט ונציגי משרדי הממשלה.

אברהם נגוסה: באותו דיון בדצמבר קיבלנו הבטחה ממנכ"ל משרד הקליטה לעדכן אותנו על התהליך.

אברהם נגוסה: אני צריך להזכיר, כמובן, שנציגי עיריית ירושלים גם נמצאים פה והיו גם באותו דיון.

אברהם נגוסה: נציגי משרד הקליטה הבטיחו להיות בקשר עם כל המשרדים הרלוונטיים, כולל עיריית ירושלים, ולדווח לנו מה הפתרון שמשרד הקליטה מציע יחד עם המשרדים האחרים לדיירים במלון דיפלומט.

אברהם נגוסה: כמו שהבטחנו באותו דיון, אנחנו עושים דיון מעקב והמשך.

אברהם נגוסה: היום אנחנו נמצאים פה לשמוע ממנכ"ל משרד הקליטה, מעיריית ירושלים וגם מנציגי משרד החוץ והאוצר אחת ולתמיד מה יהיה הגורל של הדיירים במלון דיפלומט.

אברהם נגוסה: אנחנו לא צריכים להשאיר אותם כל הזמן במתח ובדאגה איפה הם יהיו.

אברהם נגוסה: אני פונה קודם כל לחברת הכנסת קסניה סבטלובה, יוזמת הדיון, ולאחר מכן נשמע ממנכ"ל משרד העלייה והקליטה, מר קושניר.

אברהם נגוסה: בבקשה.

קסניה סבטלובה: תודה לך, כבוד היושב-ראש, אני מברכת את כל מי שהגיע, גם הדיירים של מלון דיפלומט וכמובן את נציגי משרדי הממשלה ואת אלכס.

קסניה סבטלובה: היינו צריכים להיפגש לפני שבועיים ומסיבות טכניות זה לא הסתייע.

קסניה סבטלובה: בלי שום קשר לזה שהכנסת יצאה לפגרה, אנחנו הרי ממשיכים בעבודה שלנו למען הציבור.

קסניה סבטלובה: הציבור רוצה לשמוע מאיתנו תשובות בנוגע לעתידו הקרוב ביותר.

קסניה סבטלובה: מה יותר חשוב לבן אדם מאשר קורת גג?

קסניה סבטלובה: מה יותר חשוב מבית?

קסניה סבטלובה: מה יותר חשוב מיציבות, במיוחד אם אנחנו מדברים על אנשים שנמצאים בגיל השלישי ואין להם איזשהו אופק של מציאת פתרונות דיור בקלות.

קסניה סבטלובה: אני אזכיר את השתלשלות העניינים בנוגע למה שקורה במלון דיפלומט.

קסניה סבטלובה: למי שלא יודע, זה היה הבית הראשון שלי במדינת ישראל.

קסניה סבטלובה: אני גרתי בדיפלומט יחד עם אימא שלי ועם סבתא שלי כשרק עלינו, בשנת 1991.

קסניה סבטלובה: עוד ב-2014 השטח של אותו מקום, שבו מתגוררים כ-500 קשישים, נמכר לשגרירות ארצות הברית, בעצם לממשלת ארצות הברית.

קסניה סבטלובה: באותו מועד קיבלו הדיירים הודעה על כך שחוזה השכירות של המקום מסתיים בקיץ 2020.

קסניה סבטלובה: מאז עברו כמה שנים ועכשיו אנחנו נמצאים כבר בשנת 2018 כך שבעצם נשארו לנו שנתיים עד לאותו מועד שבו המקום יפונה, ככל הנראה.

קסניה סבטלובה: אנחנו שומעים בעת האחרונה על כך שיכול להיות ששגרירות ארצות הברית תעבור לשם.

קסניה סבטלובה: כבר יש קונסוליה שנמצאת ממש בסמוך למלון דיפלומט ולא מן הנמנע שאותו שטח שהיה מלון דיפלומט והיום יש בו את המלון הזה, יהפוך לשטח בלתי נפרד משגרירות ארצות הברית.

קסניה סבטלובה: בדיון הקודם שקיימנו בוועדת העלייה והקליטה, באו אליי אנשים וביקשו שאני אברר בנוגע לדבר הזה – מה קורה איתם, מה העתיד שלהם ומה צפוי להם בעוד שנתיים.

קסניה סבטלובה: ביקשתי קודם כל בהליכים הפרלמנטריים הזמינים לי, בשאילתות לשרת העלייה והקליטה, סופה לנדבר, וניסיתי לקבל תשובות ממנה.

קסניה סבטלובה: לאחר מכן כינסנו את הדיון בוועדת העלייה והקליטה וניסינו לקבל תשובות ממשרד העלייה.

קסניה סבטלובה: הבהירו לנו שבהחלט עובדים על פתרונות, שהיה כמובן טוב לשמוע את זה, וככה נאמר גם לדיירים.

קסניה סבטלובה: אלא מה?

קסניה סבטלובה: לא פירטו מהם הפתרונות.

קסניה סבטלובה: אנחנו, כאנשים שהם הגיוניים, מסתכלים על פתרונות דיור בירושלים.

קסניה סבטלובה: היו נציגים של עיריית ירושלים בדיון הקודם ואני שמחה על כך שהם נמצאים כאן גם עכשיו.

קסניה סבטלובה: נאמר לנו בפירוש שבעיריית ירושלים רואים קושי מסוים במציאת פתרונות דיור לקבוצה גדולה של אנשים, כ-450 איש, כדי לא להוריד מהרמה שלהם ולא לפגוע בהם ולהעניק להם את אותה יציבות שמדינת ישראל מחויבת להעניק להם על פי כל דין.

קסניה סבטלובה: ממה שהובהר לנו, בדיון הנוכחי אנחנו מתכנסים פה עכשיו כדי לשמוע ממשרד העלייה והקליטה באלו פתרונות מדובר.

קסניה סבטלובה: אני רוצה להדגיש שבכל העת הזאת, הדיירים לא שומעים מספיק תשובות.

קסניה סבטלובה: הסיפור הזה נמצא בכותרות כבר לא מעט זמן והסיבה מדוע הם פנו אליי היא מכיוון שהם לא שומעים מספיק תשובות.

קסניה סבטלובה: הם חשים חוסר ביטחון והם חיים איתו ומתמודדים איתו בגיל מאוד מאוד מתקדם.

קסניה סבטלובה: כן, אפשר להפיג את החששות שלהם, אפשר לגרום להם להיות בטוחים ביום המחר ואני מאוד מקווה שאנחנו אכן נשמע עכשיו תשובות מפורטות בנוגע למה שיקרה לאותם דיירים ומה מצפה להם.

קסניה סבטלובה: במקביל אני רוצה לספר על כך שיחד עם יושב-ראש האופוזיציה, יצחק בוז'י הרצוג, אנחנו מקדמים הצעת חוק שמסדירה את עניין הפינוי של בתי דיור מוגן והוסטלים.

קסניה סבטלובה: אם יש מקרה ומפנים אותם בגלל שהבית רעוע או מכיוון שחוזה השכירות מסתיים או מסיבות אחרות, החל מיום ההודעה ובמהלך שנתיים הממשלה תהיה מחויבת להעניק פתרונות דיור באותה עיר בה נמצא ההוסטל כדי לא להוריד ברמת החיים שלהם, לא לפגוע ביציבות שלהם ולענות על הצרכים שלהם בקורת גג ובבית חם.

אברהם נגוסה: תודה, חברת הכנסת קסניה סבטלובה.

אברהם נגוסה: נשמע עכשיו את מנכ"ל משרד הקליטה ולאחר מכן נשמע את נציגי הדיירים.

אברהם נגוסה: בבקשה, מנכ"ל משרד העלייה והקליטה, מר קושניר.

אלכס קושניר: קודם כל, כבוד היושב-ראש, אני מבקש לנצל את ההזדמנות הזאת ולברך את נתן שרנסקי על קבלת פרס ישראל בנושא עלייה וקליטה.

אלכס קושניר: אני חושב שזה לא רק פרס למר שרנסקי עצמו, זה פרס לכולנו, לכל מי שעוסק בתחום של עלייה וקליטה.

אלכס קושניר: זה לא מובן מאליו שבכלל יש פרס ישראל בנושא הזה.

אלכס קושניר: ממני ומכל עובדי המשרד ברכות ואני יכול להגיד שאנחנו כמשרד גאים מאוד בשיתוף הפעולה שלנו עם הסוכנות היהודית.

אלכס קושניר: לעניין עצמו, אני יכול לעדכן אתכם שאנחנו מקיימים דיונים גם עם עיריית ירושלים וגם עם משרד ראש הממשלה וגם עם משרד החוץ, כולל מנכ"ל משרד החוץ.

אלכס קושניר: אני אישית דיברתי איתו, שוחחתי איתו בטלפון על הנושא הזה כמה פעמים.

אלכס קושניר: במהלך הימים הקרובים אני אישית נפגש עם נציגות של שגרירות ארצות הברית בישראל על מנת למצוא פתרונות.

אלכס קושניר: יש כמה סוגים של מתווים שעליהם אנחנו עובדים.

אלכס קושניר: אני לא יכול להתחייב מה מהם יעבוד, אבל אני יכול להגיד לכם מה הכיוונים ובסוף אני אגיד לכם מה התוצאה הרצויה.

אלכס קושניר: הכיוונים הם אלה: יש אופציה שנבדקת עכשיו, של הקמת בניין חדש בתחומי העיר ירושלים, שיספק מגורים לאותם אנשים שמתגוררים כרגע במלון דיפלומט.

אלכס קושניר: אופציה נוספת שנבדקת היא אופציה על בסיס פתרונות קיימים ואופציה שלישית שנבדקת – אני אומר את זה מבלי שקיבלתי לזה איזשהו אישור מהצד האמריקני – היא הארכת החוזה.

אלכס קושניר: אלה שלוש האופציות שנבדקות.

קסניה סבטלובה: האם אתה יכול לחזור על האופציה השנייה?

אלכס קושניר: האופציה הראשונה היא הקמת בניין.

אלכס קושניר: אופציה שנייה היא פתרונות קיימים בתוך תחומי ירושלים.

אלכס קושניר: כמובן, אנחנו מבינים שכנראה לא לכולם יהיה מקום בפתרונות קיימים ובגלל זה אנחנו בודקים מה גודל הבניין שייבנה.

אלכס קושניר: מנסים לראות ולהתאים את עצמנו לצרכים של הדיירים, שמתגוררים במלון דיפלומט.

אלכס קושניר: האופציה השלישית, כפי שאמרתי, היא אופציה שנבדקת כרגע ואני מדגיש שוב שלא קיבלנו לזה שום אישור.

אברהם נגוסה: הפתרון הראשון והשני לא ברורים.

אלכס קושניר: מה לא ברור?

אלכס קושניר: או שמקימים בניין חדש - - -

אברהם נגוסה: מה זה פתרונות קיימים?

אלכס קושניר: יש היום בתחומי עיריית ירושלים מקבצי דיור, הוסטלים ודירות עמידר ועמיגור.

אלכס קושניר: אנחנו בודקים עם כל השותפים את הצפי להתפנות הדירות האלה, התפנות הפתרונות האלה.

אלכס קושניר: אחרי זה נוכל לראות כמה פתרונות חדשים אנחנו צריכים להקים כדי לספק את הפתרונות.

אלכס קושניר: כפי שאמרתי בדיון הקודם ואני אומר את זה גם היום, אף דייר שמתגורר היום במלון דיפלומט לא ימצא את עצמו מחוץ לתחומי העיר ירושלים.

אלכס קושניר: זו התחייבות של השרה, זו גם התחייבות של הממשלה וזו גם התחייבות של המשרד.

אלכס קושניר: אני מתנצל מראש וכפי שאמרתי בדיון הקודם, אני לא יכול להיכנס לפרטי המשא ומתן כי ככל שאנחנו נכנסים לפרטי המשא ומתן, הדבר יכול להזיק ולפגוע במשא ומתן.

אלכס קושניר: כפי שאמרתי, ויושבים פה נציגי הדיירים, אני יכול להרגיע אתכם ולהתחייב לכם כאן שלא יהיה שום מצב שבו אחד מכם אפילו ימצא את עצמו מחוץ לירושלים ומחוץ לפתרון דיור ציבורי שמשרד העלייה והקליטה נותן.

אלכס קושניר: אם אתם לא מבינים, אני יכול להגיד את זה גם ברוסית.

אברהם נגוסה: כן, כדאי.

קסניה סבטלובה: יש לי כמה שאלות לאלכס.

קסניה סבטלובה: נכון שהבטחתם ב-2014 והבטחתם שוב ב-2017 לדיירים שאף אחד לא ימצא את עצמו מחוץ לירושלים והדברים היו ברורים וידועים ב-2014.

קסניה סבטלובה: מדוע עכשיו, ברגע האחרון – אנחנו כן מדברים על הרגע האחרון.

קסניה סבטלובה: בסך הכול נשארו לנו שנתיים עד אותו מועד בו הם צריכים להיות בחוץ.

קסניה סבטלובה: זה בהנחה שלא יוארך החוזה, ואני לא יודעת מה הסיכויים של ההארכה.

קסניה סבטלובה: אני כרגע מתייחסת לתאריך של סיום החוזה ומבחינתי זה הדד-ליין.

קסניה סבטלובה: זה גם הדד-ליין לאותם אנשים.

קסניה סבטלובה: מדוע לא נעשו ניסיונות – אם אתם מדברים על בנייה של בניין, בנייה של בניין, לדעתי, ואני לא מומחית לבניין, לא נעשית תוך שנה וגם לא תוך שנה וחצי.

קסניה סבטלובה: במיוחד אם מדובר במשהו שמותאם לצרכים של אנשים מבוגרים וכולי.

קסניה סבטלובה: אם אנחנו מדברים על מציאת פתרונות בתוך העיר ירושלים, יכול להיות שנשמע עכשיו משהו חדש חוץ ממה שכבר שמענו.

קסניה סבטלובה: תעדכנו אותנו האם יש פתרונות ל-500 אנשים?

קסניה סבטלובה: ל-300 אנשים?

קסניה סבטלובה: ל-400 אנשים?

קסניה סבטלובה: לכמה אנשים יש פתרונות כרגע?

קסניה סבטלובה: ואם אין, מה האפשרות ליצור את הפתרונות האלה במהלך השנתיים האלה?

קסניה סבטלובה: ומהו הדד-ליין לאחר שאתם אומרים שהארכה של השכירות לא תתאפשר ואנחנו הולכים על פתרונות פרקטיים בתחום כזה או אחר?

קסניה סבטלובה: הכול טוב ויפה ובהחלט אנחנו סומכים גם על השרה לנדבר וגם עליך שאתם עושים את עבודתכם נאמנה, אלא מה?

קסניה סבטלובה: הזמן פועל לרעתנו.

קסניה סבטלובה: זה בצורה חד-משמעית.

קסניה סבטלובה: נשארו לנו שנתיים בלבד.

קסניה סבטלובה: שנתיים עוברות בצ'יק-צ'ק, כמו שעברו ארבע השנים שלפניהן.

קסניה סבטלובה: מ-2014 ועד 2018 עברו ארבע שנים, שלי שגובשו פתרונות פרקטיים.

אלכס קושניר: קודם כל, להגיד שלא נעשו ניסיונות לייצר יחידות דיור ציבורי בירושלים זה לא נכון.

אלכס קושניר: הניסיונות האלה נעשו לא פעם ולא פעמיים.

אלכס קושניר: בכל שנה משרד העלייה והקליטה מפרסם מכרז לבנייה על קרקע חומה לדיור ציבורי לקשישים, ולצערי הרב יש מצוקה של קרקע חומה בתוך ירושלים.

קסניה סבטלובה: מה הדד-ליין, אלכס?

קסניה סבטלובה: שנה וחצי?

קסניה סבטלובה: שנה?

קסניה סבטלובה: כמה זמן אתה נותן לזה?

אלכס קושניר: זה בדיוק מה שאמרתי.

אלכס קושניר: אני תרגמתי את עצמי.

אברהם נגוסה: בשביל הפרוטוקול, אולי תגיד את זה בעברית.

אלכס קושניר: אמרתי בעברית.

אלכס קושניר: אני מסודר.

אברהם נגוסה: שלא נפספס בפרוטוקול.

אברהם נגוסה: מה השאלה שלך?

קסניה סבטלובה: איזה דד-ליין אנחנו מציבים כי אנחנו עוד פעם תחת מגבלות של זמן.

אלכס קושניר: אני מציע לא לקבוע דד-ליין כי משא ומתן זה תהליך קשה וגם הרבה פעמים בלתי צפוי.

אלכס קושניר: אני מציע שנתכנס בכל תקופת זמן ואני אשמח לעדכן אתכם איך אנחנו מתקדמים ומה אנחנו עושים.

קסניה סבטלובה: אני לא חושבת שזה פתרון מעשי.

אברהם נגוסה: נציג האוצר כבר הלך?

אברהם נגוסה: כשהוא ייכנס נשאל אותו שאלה.

אברהם נגוסה: הנה, הוא נכנס.

אברהם נגוסה: אמרת שאתה עוזב בשעה אחת וחצי.

אברהם נגוסה: אני רוצה לתת לנציג האוצר את רשות הדיבור, אייל מדן.

אברהם נגוסה: שמעת את הפתרונות שמנכ"ל משרד העלייה והקליטה, אלכס קושניר, נתן לנו.

אברהם נגוסה: האם הפתרונות האלה מוכרים באוצר והאם האוצר ערוך מבחינת התקציב?

<אייל מדן: עד כה, הנושא נמצא ככל הידוע לי בבחינה ובמשא ומתן.

<אייל מדן: על כן, לא הגיעה דרישה למשרד האוצר לאיזשהן תוספות, דרישות לתוספות תקציביות.

<אייל מדן: ככל שדבר כזה יעלה, אנחנו נדון ונבחן אותו.

<אייל מדן: מכיוון שהנושא עדיין נדון ולא הוחלט, זה לא הגיע לשולחננו עד כה.

<אייל מדן: כשזה יגיע נבחן אותו כמו כל דרישה תקציבית שהמשרדים מעלים.

אברהם נגוסה: העברנו את התקציב ל-2019.

אברהם נגוסה: בהנחה שלא יאריכו את החוזה לעוד כמה שנים, וצריך לפנות את המקום בעוד שנתיים, אנחנו עדיין בתקציב הנוכחי, אם צריך לבנות או להעביר אותם למבנים קיימים.

אברהם נגוסה: האם משרד הקליטה התייחס לנושא הזה בהגשת התקציב ל-2019?

<אייל מדן: אולי משרד הקליטה יכול יותר לפרט בשאלה הזאת.

<אייל מדן: אני לא מכיר דרישה תקציבית בנושא הזה בתקציב של 2019.

<אייל מדן: כמו שאמרתי, זה משהו שעדיין לא נסגר ולכן זה הגיוני שהם גם לא יגישו שום דרישה בנושא הזה כי עדיין לא יודעים לאן זה הולך.

<אייל מדן: ככל ומשהו יוחלט והנסיבות יהיו שונות, נצטרך לשבת ולדון בזה.

<אייל מדן: אין לי תשובה טובה יותר.

אברהם נגוסה: נניח שבעוד כמה חודשים הם מסיימים את המשא ומתן והם פונים, אתם לא תהיו המכשול.

<אייל מדן: אני אומר שאנחנו נדון ונבחן את זה כמו כל דרישה תקציבית.

אלכס קושניר: למשרד העלייה והקליטה יש הרשאה להתחייב לבנייה של דיור ציבורי והכסף הזה אמור להספיק לפתרון הדיור בירושלים.

אברהם נגוסה: תודה.

אברהם נגוסה: אנחנו פונים עכשיו לעיריית ירושלים.

אברהם נגוסה: נשמע את חברת המועצה בעיריית ירושלים.

<מרינה קונצביה: אני מחזיקת תיק הקליטה והעלייה.

<מרינה קונצביה: אני אתרגם כל מה שאני אגיד וקודם אני אדבר בעברית.

<מרינה קונצביה: אנחנו עושים עבודה משותפת ואני מאוד שמחה.

<מרינה קונצביה: הייתה פגישה של ראש אגף הרווחה שלנו אצל שרת הקליטה עם המנכ"ל אלכס.

אלכס קושניר: הייתה פגישה עם המנכ"ל שלכם.

<מרינה קונצביה: כן, עם המנכ"ל של עיריית ירושלים.

<מרינה קונצביה: אני מאוד שמחה על שיתוף הפעולה ואני גם מעודכנת.

<מרינה קונצביה: אני הייתי בשיחה עם ראש העיר ואני רוצה לעדכן אתכם דווקא על הפתרון השלישי.

<מרינה קונצביה: ראש העיר אמר לי שיש הרגשה מאוד טובה – זאת עדיין הרגשה, אני לא מדברת על פתרון מוחלט – שהאמריקנים אף פעם לא יעשו לנו נגד האנשים הוותיקים שחיים במלון דיפלומט, עד שלא נמצא פתרון אמיתי, ריאלי ומציאותי.

<מרינה קונצביה: זה אחד הדברים שאני חושבת שהכי מרגיע את כל הציבור הזה.

<מרינה קונצביה: דבר שני, יש עוד חיפוש של קרקע חומה בכמה מקומות בעיר – פסגת זאב וארנונה.

<מרינה קונצביה: בודקים את זה ומנכ"ל עיריית ירושלים בודק בדיוק עכשיו את העניין הזה.

<מרינה קונצביה: אני בטוחה שאנחנו נמצא פתרון ואני חושבת שבאמת הפתרון השלישי יכול להיות מאוד ריאלי.

<מרינה קונצביה: אפשר לבקש אחר כך הארכת חוזה עד שנמצא פתרון, אם האמריקנים מאוד ירצו באמת לקבל את מלון דיפלומט בחזרה.

<מרינה קונצביה: יכול להיות שהם בכלל יעשו משהו חדש ויש להם את האפשרויות, אחרי שהם קיבלו את הערבות של מר אידלסון – כולנו קראנו את זה בעיתונות – שהוא נותן את התרומות לשגרירות האמריקנית בירושלים.

קסניה סבטלובה: זה נושא שאנחנו לא מתערבים בו ולא נכנסים אליו, מה הוא יעשה ומה לא.

קסניה סבטלובה: אני פשוט שואלת מהו הדד-ליין שאנחנו מציבים לפנינו בצורה קונקרטית.

קסניה סבטלובה: אפשר לחכות גם עד יום לפני סיום החוזה ואז להגיד: בסדר, זה לא קרה.

<מרינה קונצביה: עד שלא נמצא פתרון, אפשר להאריך את החוזה.

<מרינה קונצביה: זה מה שאני קיבלתי כתשובה מראש העיר.

קסניה סבטלובה: אפשר להאריך את החוזה עד שהם מוכנים.

<מרינה קונצביה: עד שלא נמצא פתרון, האמריקנים יהיו מוכנים וילכו לקראתנו, כמו שאומרים.

אלכס קושניר: זאת הייתה רוח הדברים בפגישה לפני ארבעה חודשים בין ראש עיריית ירושלים לשרת העלייה והקליטה, סופה לנדבר.

אלכס קושניר: שוב, אני מסייג כי אני חושב שאנחנו צריכים לקבל לזה את הגושפנקה של ממשלת ארצות הברית.

קסניה סבטלובה: משם לא שמענו עדיין ציוץ אחד בנוגע לזה.

<מרינה קונצביה: יושב פה מנהל רשות העלייה והקליטה.

<מרינה קונצביה: אנחנו מנסים לקדם את העניין ויש לנו צוות מקצועי שעוסק בזה באופן מאוד מאוד רציני.

<מרינה קונצביה: אם יש משהו, אפשר לעדכן את זה.

<מרינה קונצביה: מר פיני גלינקביץ ידבר אחריי ויעדכן.

אברהם נגוסה: אולי פיני יתייחס לאחר שיעלו שאלות מצד הנציגים.

<מרינה קונצביה: אני אתרגם לרוסית את מה שאמרתי.

אברהם נגוסה: כן, בבקשה.

<מרינה קונצביה: יש לי פרוטוקול מהשיחה שנערכה על מלון דיפלומט, וזה בעצם מה שאמר ראש העיר.

<מרינה קונצביה: אני יכולה לתת את זה.

<מרינה קונצביה: על סמך מה שהוא אמר יש הבטחה שלא יהיה משהו יותר מדי דרמטי.

קסניה סבטלובה: ברקת הזכיר בשיחות שלו שיש התייחסות לזה שלא יגדעו את החוזה הזה.

אברהם נגוסה: תודה.

אברהם נגוסה: אולי בנקודה הזאת נשמע את משרד החוץ שיעדכן אותנו.

אברהם נגוסה: כן, בבקשה, נציג משרד החוץ, מר יהושע זרקא.

<יהושע זרקא: אני לא רוצה לצנן את הרוחות אבל אני מאוד אופתע אם האמריקנים יוכלו לחיות עם הארכת החוזה.

<יהושע זרקא: הדברים שנאמרו לפני ארבעה חודשים היו לפני שהחליטה ממשלת ארצות הברית להכיר בירושלים ולהעביר את השגרירות שלה לירושלים, לאזור מלון דיפלומט.

אברהם נגוסה: הם הכריזו שהם יעבירו במאי.

<יהושע זרקא: כן, כן, נכון.

קסניה סבטלובה: השיחה הזאת התקיימה לפני שהם הכריזו.

אלכס קושניר: זה לא מדויק.

אלכס קושניר: השיחה התקיימה אחר כך.

אברהם נגוסה: אם אמרת ארבעה חודשים, זה לא יכול להיות.

אלכס קושניר: אני לא יודע בדיוק זמנים, אני יודע שהשיחה התקיימה אחר כך.

אלכס קושניר: כפי שאני אמרתי, האופציה השלישית היא לא אופציה שכבר אושרה על ידי האמריקנים.

אלכס קושניר: זה משהו שנמצא בבדיקה ואני מבקש לא לטחון את זה יותר מדי כי זה רק יכול לגרום נזק במקום תועלת.

אלכס קושניר: זה הכול.

אברהם נגוסה: תודה.

אברהם נגוסה: כן, בבקשה.

<יהושע זרקא: אני לא מכיר את האופציה הזאת, של הארכת החוזה, אבל בסופו של דבר זה בין משרד הקליטה לבין האמריקנים והם צריכים להגיע להסכמה ביניהם.

<יהושע זרקא: אני אופתע.

<יהושע זרקא: זה מה שיש לי לומר.

קסניה סבטלובה: זה החשש שלנו, בדיוק זה.

אברהם נגוסה: תודה.

אברהם נגוסה: נשמע עכשיו את אלכס, בבקשה.

אברהם נגוסה: תציג את עצמך.

<אלכסנדר טנצר: אני בן אדם שמגיע כדי לעשות צרות.

<אלכסנדר טנצר: אני מכיר מצוין את מלון דיפלומט.

<אלכסנדר טנצר: את ההפגנה הראשונה למען מלון דיפלומט אני ארגנתי באוגוסט 1992.

<אלכסנדר טנצר: כשאנחנו מדברים על מלון דיפלומט, זה בעצם שכירות שנמשכת שלושים שנה.

<אלכסנדר טנצר: העלות במשך שלושים שנה היא כמעט מיליארד שקלים לכל התקופה.

<אלכסנדר טנצר: יחידות הדיור הן 18 מטר כאשר הגודל המינימלי מבחינת משרד הקליטה צריך להיות לפחות 25 מטר.

<אלכסנדר טנצר: בשנת 2009, בעקבות תלונה שאני הגשתי, היה דוח מבקר המדינה.

<אלכסנדר טנצר: בדוח כתב המבקר: מלון דיפלומט הכי יקר בין כל מקבצי הדיור.

<אלכסנדר טנצר: משרד הקליטה, שידע מראש שצריכים באיזשהו שלב לפנות וכל הזמן האריך את החוזה ברגע האחרון, צריך להיות ערוך לפנות את מלון דיפלומט כמה שיותר מוקדם ולמצוא פתרון אחר.

<אלכסנדר טנצר: זה מדוח מבקר המדינה מ-2009.

<אלכסנדר טנצר: זה 11 לפני הפינוי שאנחנו מדברים עליו.

<אלכסנדר טנצר: מדברים על כך שיכלו לחסוך המון כסף.

<אלכסנדר טנצר: משרד הקליטה כל הזמן דחה את הפתרון שעלה המון המון כסף לקופת המדינה.

<אלכסנדר טנצר: עכשיו אנחנו נמצאים שנתיים לפני פינוי ויש שלושה פתרונות: הפתרון הראשון שהציע משרד הקליטה הוא בנייה.

<אלכסנדר טנצר: צריכים קודם כל לקבל אישורים ועוד אלף ואחד דברים.

<אלכסנדר טנצר: זה לוקח כמה שנים.

אברהם נגוסה: עוד לא מצאו את האדמה.

אברהם נגוסה: את הקרקע החומה עוד לא מצאו בירושלים.

<אלכסנדר טנצר: זה לא רלוונטי.

<אלכסנדר טנצר: הכי מעניין זה הפתרון השני.

<אלכסנדר טנצר: למה התעקשתי על האופציה השנייה?

<אלכסנדר טנצר: על מה בעצם מדברים?

<אלכסנדר טנצר: שיכניסו את הדיירים, 500 איש, למקבצי דיור או כל מיני דברים שקיימים היום.

<אלכסנדר טנצר: זאת אומרת שלא יכניסו אנשים אחרים, אבל מה שיכול להיות עוד יותר חמור הוא שיכניסו אותם לשוק החופשי.

<אלכסנדר טנצר: מה זאת אומרת שוק חופשי?

<אלכסנדר טנצר: זה אומר שאם האנשים האלה יוצאים לשוק החופשי בסבסוד ממשלה, שוק הנדל"ן בירושלים יקפוץ למעלה.

<אלכסנדר טנצר: זה ידפוק את הזוגות הצעירים ואלף ואחד דברים.

<אלכסנדר טנצר: אנחנו נמצאים עכשיו בבעיה מאוד מאוד רצינית.

אברהם נגוסה: הוא מדבר על דיור פרזות או עמידר.

אברהם נגוסה: לזה הוא מתכוון.

<אלכסנדר טנצר: זה בדיוק מה שאני אומר.

אלכס קושניר: אדוני היושב-ראש, אני מבקש להתייחס לפתרונות ריאליים ולא לתיאוריות על שוק חופשי.

קסניה סבטלובה: רגע, הוא לא סיים.

קסניה סבטלובה: סליחה, הוא לא סיים.

אלכס קושניר: נזרקים פה מספרים לאוויר.

קסניה סבטלובה: אלה דברים אמיתיים מדוח מבקר המדינה.

קסניה סבטלובה: אלה דברים מדוח מבקר המדינה.

אברהם נגוסה: רגע, רגע, יש פה סילוף עובדות.

קסניה סבטלובה: אלה דברים מתוך דוח מבקר המדינה, שציטטנו גם בדיון הקודם.

אברהם נגוסה: בואו ניתן לו לסיים ונתמקד במלון דיפלומט.

<אלכסנדר טנצר: אני מדבר על עוד שתי סכנות נוספות, שאני קורא להן פוליטיות.

<אלכסנדר טנצר: מה זה סכנות פוליטיות?

<אלכסנדר טנצר: מי שמכיר את מערכת הבחירות יודע שהדבר הכי החשוב הוא "אחרי המבול".

<אלכסנדר טנצר: באוקטובר 2018 יש בחירות בעיריית ירושלים.

<אלכסנדר טנצר: מי שיטפל בפתרון לדיירי מלון דיפלומט הוא ראש העיר הבא.

אברהם נגוסה: לא, לא, לא.

אברהם נגוסה: לנו יש כתובת אחת – משרד הקליטה.

<אלכסנדר טנצר: עכשיו אני מדבר על משרד הקליטה.

<אלכסנדר טנצר: אנחנו מדברים על בחירות לכנסת, אצלך.

<אלכסנדר טנצר: אנחנו מדברים על בחירות לכנסת ב-2018 או ב-2019, לפני פינוי מלון דיפלומט.

<אלכסנדר טנצר: שוב, מי שיהיה אחראי על כל הפינוי, על כל האכלוס, על כל הבעיות הוא שר הקליטה, ראש הממשלה ושר האוצר בממשלה הבאה.

<אלכסנדר טנצר: ואז אנחנו אומרים שאנחנו נמצאים, לצערי, בברוך מאוד רציני.

<אלכסנדר טנצר: בגלל זה אני אומר שהפתרונות צריכים להיות לגבי מלון דיפלומט מיידיים, שגם יחסכו לקופת המדינה הרבה כסף כי כל עיכוב יעלה בנזק לקשישים.

<אלכסנדר טנצר: אני יודע שדיברו עם מלון דיפלומט בשעתו על פינוי תוך כמה חודשים בפני כמה קשישים, ותוך שבוע שני קשישים קיבלו התקף לב.

אלכס קושניר: אפשר להתייחס, אדוני היושב-ראש?

אברהם נגוסה: כן, אבל אולי ניתן לעוד כמה נציגים לדבר.

אלכס קושניר: לא, אני רוצה להתייחס.

אלכס קושניר: נאמרו פה אמירות קשות אז אני מבקש להתייחס אליהן.

אלכס קושניר: ראשית, יש פה סילוף עובדות.

אלכס קושניר: הדברים שנאמרו פה הם לא נכונים.

אלכס קושניר: חוץ מזה שהיה דוח מבקר המדינה, כל השאר בפנים לא נכון.

<אלכסנדר טנצר: תקרא את דוח מבקר המדינה.

אברהם נגוסה: תתייחס גם למה שהוא אומר – בנובמבר 2018 יש בחירות מקומיות; בנובמבר 2019 יש בחירות לכנסת.

אלכס קושניר: בסדר, אני אתייחס גם לזה.

אלכס קושניר: כפי שאמרתי, מה שנאמר על דוח מבקר המדינה לא נכון.

אלכס קושניר: דבר שני, הועלתה פה אופציה שאף גורם מקצוע לא אמר וזאת גם אופציה לא מקובלת, והיא להעביר את האנשים האלה לשוק הפרטי בסובסידיה.

אלכס קושניר: זה לא נאמר על ידי אף אחד.

אלכס קושניר: כשהוא דיבר על זה שאנשים קיבלו התקפי לב, בדיוק אמירות כאלה, חסרות אחריות, גורמות להתקפי לב אצל האנשים האלה.

<אלכסנדר טנצר: זה ככה בדיוק.

<אלכסנדר טנצר: אני יכול להביא לך את הכתבות.

אלכס קושניר: אני מבקש לא לקטוע אותי.

קסניה סבטלובה: אם אלה היו סבא וסבתא שלך לא היית מחכה לרגע האחרון כדי לפתור להם את בעיית הדיור.

קסניה סבטלובה: לא היית ככה מתייחס אליהם.

אלכס קושניר: אני מבקש לא לקטוע אותי.

קסניה סבטלובה: סליחה, לי יש זכות מלאה לקטוע אותך.

קסניה סבטלובה: בדיוק לי יש.

אלכס קושניר: אז אם באת להשמיע ולא לשמוע, זאת בעיה שלך.

קסניה סבטלובה: אתה אמרת את מה שיש לך לומר וזה לא מספיק, אלכס.

קסניה סבטלובה: זה לא מספיק, זה לא מספיק.

קסניה סבטלובה: לסבא וסבתא שלך לא היית מתייחס ככה.

אברהם נגוסה: אפשר לתרגם את מה שנאמר?

קסניה סבטלובה: הוא אומר שאף אחד לא מגרש אף אחד מהדיור הציבורי.

קסניה סבטלובה: לפרוטוקול חשוב שיירשם שנציג של משרד ממשלתי מדבר נגד שקיפות.

אלכס קושניר: אני דיברתי נגד שקיפות?

קסניה סבטלובה: כן, אם זה יהיה בלי יותר מדי בלגן ובלי יותר מדי עניין סביב זה – סליחה, אבל אם לא היה עניין סביב זה, אתם הייתם מושכים אותם עד הרגע האחרון.

קסניה סבטלובה: אלכס, אתה לא בזכות דיבור עכשיו.

אלכס קושניר: אני בזכות דיבור מתי שאני חושב לנכון.

קסניה סבטלובה: אתה לא בזכות דיבור עכשיו, אתה לא בזכות דיבור עכשיו.

קסניה סבטלובה: אני לא סיימתי את הדברים שלי.

קסניה סבטלובה: הוא לא בזכות דיבור.

אברהם נגוסה: סליחה, סליחה, אלכס קושניר, בבקשה.

קסניה סבטלובה: אתה לא בזכות דיבור, אתה לא בזכות דיבור.

אברהם נגוסה: תתרגם לנו את מה שאמרת לפרוטוקול.

קסניה סבטלובה: הוא אמר את מה שהוא אמר קודם.

אלכס קושניר: אמרתי דבר מאוד פשוט, שמעולם לא היה מצב שבו היה עולה חדש שמתגורר בדיור ציבורי והוא פונה שלא מרצונו למקום שלא מספק את רצונו.

אלכס קושניר: וזאת תשובה לשאלה למי להאמין.

אברהם נגוסה: אני יודע עובדה אחת, שדיירי מבשרת ציון פונו ללא רצונם, בכוח, וזאת עובדה.

אלכס קושניר: הייתה החלטת בג"ץ.

אברהם נגוסה: גם החלטת בג"ץ זה בניגוד לרצונם.

קסניה סבטלובה: תמיד יש פעם ראשונה.

קסניה סבטלובה: אנחנו לא רוצים שתהיה פעם ראשונה.

אברהם נגוסה: מבחינה עובדתית אמרתי לך.

אלכס קושניר: אז אני עונה לך מאוד ענייני – מבשרת ציון זה מרכז קליטה למגורים זמניים, עד שנתיים.

אלכס קושניר: אנשים גרו שם עשר שנים.

אלכס קושניר: אנחנו כמשרד ממשלתי מחויבים - - -

אברהם נגוסה: לא נתתם פתרון מה יהיה.

<קאלכס קושניר: קודם כל כן.

אברהם נגוסה: תהיו באוויר?

אברהם נגוסה: ברחוב?

אברהם נגוסה: גם איתם יהיה אותו דבר אם אתם לא מוצאים - - -

קסניה סבטלובה: אני יכולה לדבר על 23,000 איש שעומדים בתור לדיור ציבורי ולא מקבלים עד היום שום דיור ציבורי.

קסניה סבטלובה: יותר מדי כישלונות וזה לא יכול להיות דו-שיח.

קסניה סבטלובה: זה לא יכול להיות דו-שיח עם אדם שבאופן סיסטמתי לא נותן תשובות.

אלכס קושניר: אדוני, אני באתי לדווח ודיווחתי לך על התהליכים.

אברהם נגוסה: כן, שמענו.

אלכס קושניר: כרגע אני לא יכול לתת דד-ליין כי אנחנו תוך כדי משא ומתן.

אלכס קושניר: כל הניסיונות להסית את הקשישים המסכנים האלה ולהוציא אותם משווי משקל.

אלכס קושניר: זה פוגע בבריאותם.

קסניה סבטלובה: כבוד היושב-ראש, אנחנו צריכים לדרוש דד-ליין מדויק.

קסניה סבטלובה: אנחנו צריכים לדרוש דד-ליין.

קסניה סבטלובה: לא יכול להיות שנציג של רשות ממשלתית יבוא לפה, יסית.

אברהם נגוסה: רגע, רגע, תודה.

אברהם נגוסה: לא, תענה, עוד לא שמעתם אותם.

קסניה סבטלובה: הוא אמר את דברו והוא הולך.

קסניה סבטלובה: זה ביזיון, זה ביזיון.

קסניה סבטלובה: סליחה, זה ביזיון.

אברהם נגוסה: קסניה, מה קרה לך?

קסניה סבטלובה: אני אומרת לך מה.

אברהם נגוסה: תני לי לנהל את העניין.

קסניה סבטלובה: אבל אתה נותן לו, פשוט, לברבר את עצמו לדעת.

אלכס קושניר: מי שמברבר את עצמו לדעת.

קסניה סבטלובה: אנחנו באנו לפה לשמוע תשובות, ותשובות אנחנו לא מקבלים עדיין.

אברהם נגוסה: עכשיו רשות הדיבור לנציגת הדיירים, בבקשה.

קסניה סבטלובה: לא, לא, לא.

קסניה סבטלובה: זה לא שאלות כרגע.

קסניה סבטלובה: יש לה שאלות ואני רוצה שקודם יתבטאו.

אברהם נגוסה: בסדר, זה מה שאני אומר.

קסניה סבטלובה: מי הנציג שלכם?

אברהם נגוסה: גברת, את יכולה לשבת ולדבר.

אברהם נגוסה: קסניה סבטלובה, או שאת תנהלי או שאני אנהל.

אברהם נגוסה: מה קורה פה?

קסניה סבטלובה: בסדר.

קסניה סבטלובה: בינתיים אתה מנהל שחוזרים על אותם דברים ולא מקבלים תשובות.

אברהם נגוסה: מי שלא מבין, תתרגמו להם.

אברהם נגוסה: עכשיו נשמע מנציגי הדיירים.

אברהם נגוסה: בבקשה, אתם תדברו ואני מבין שהגברת היא נציגת הדיירים.

אברהם נגוסה: בבקשה, תמשיכי את מה שהתחלת.

<נינה פילצקי: (מדברת בשפה הרוסית).

אברהם נגוסה: תודה.

אברהם נגוסה: קודם כל תתרגם לנו לפרוטוקול וגם אנחנו נבין מה השאלה.

אברהם נגוסה: שאני אתרגם?

אלכס קושניר: היא שאלה שתי שאלות.

אלכס קושניר: שאלה אחת:

אלכס קושניר: האם אפשר להסב מבנה של בית מלון לפתרונות?

אלכס קושניר: דבר שני, יש בנייה נוספת שמתקיימת כרגע במתחם חן, האם זה רלוונטי אליהם?

אלכס קושניר: אני יכול לענות?

אברהם נגוסה: כן, בבקשה.

אלכס קושניר: תודה.

אלכס קושניר: (מדבר בשפה הרוסית).

קסניה סבטלובה: הוא אומר:

קסניה סבטלובה: אני אתן לכם מידע כשתהיה לי תמונה מלאה.

אברהם נגוסה: מה התשובה שלו?

קסניה סבטלובה: כשתהיה לו תמונה מלאה, הוא ייתן להם מידע.

אברהם נגוסה: אוקיי, בסדר.

אברהם נגוסה: אדוני, אתה יכול לשבת, אל תעמוד.

אברהם נגוסה: תגיד את השם שלך.

<יוסף דמסקר: (מדבר בשפה הרוסית).

קסניה סבטלובה: אני אתרגם לפרוטוקול בקצרה, כמובן לא מילה במילה.

קסניה סבטלובה: אנחנו מתגוררים במלון דיפלומט.

קסניה סבטלובה: אנחנו לא אנשים צעירים, אבל יחד עם זאת אנחנו מייחלים לחיות עד 120 שנה.

קסניה סבטלובה: אנחנו מאחלים לעצמנו אריכות חיים.

קסניה סבטלובה: אנחנו חיים כקבוצה מלוכדת.

קסניה סבטלובה: יש לנו תחומי עניין משותפים ויש לנו חיים משותפים במהלך הרבה זמן, וחשוב לנו להישאר ביחד.

קסניה סבטלובה: אם אנחנו חייבים לעבור מדיפלומט, אנחנו רוצים להישאר בקבוצות גדולות של אנשים, שיימצא להם פתרון של חיים ביחד, חיים משותפים ולא כל אחד לחוד.

קסניה סבטלובה: ולא שיפרידו בינינו ואז נתמודד עם קשיים גדולים של הסתגלות ובאמת מצב מורכב, במיוחד בגיל כזה.

קסניה סבטלובה: אנחנו רוצים שהפתרון הזה יהיה ידוע מבעוד מועד.

קסניה סבטלובה: קשה לנו עם זה שפרטים לא ידועים ומצב של אי-יציבות.

קסניה סבטלובה: אנחנו רוצים לדעת מה הפתרון.

קסניה סבטלובה: אנחנו סומכים עליכם, חברי הוועדה, שאתם תמצאו את הפתרון הראוי ותחשבו גם על זה שצריך לבנות בניין – להסב מלון למרכז כזה או לבנות מחדש.

קסניה סבטלובה: הרי יהיה שימוש בבניין הזה ממילא כי כל הזמן מגיעים לכאן עולים.

קסניה סבטלובה: אנחנו נהיה שם, אחרי זה ייכנסו לשם עולים חדשים שמגיעים ובכל מקרה, הבניין הזה לא יעמוד נטוש ולא יהיה בניין ריק.

קסניה סבטלובה: יימצא לו שימוש ואנחנו רוצים שאתם תחשבו על הדברים האלה, על בנייה או על הסבה, וגם על זה שאנחנו הרי ממשיכים לחיות.

קסניה סבטלובה: החיים שלנו נמשכים.

אברהם נגוסה: תודה.

אברהם נגוסה: בבקשה, גברתי, תאמרי את השם.

<מאיה דובוב: (מדברת בשפה הרוסית).

קסניה סבטלובה: (מתרגמת) אני חוזרת עכשיו למאות אנשים שמחכים לי, ומה לדעתכם אני צריכה לומר להם?

קסניה סבטלובה: מה אני מעבירה להם?

אברהם נגוסה: זו השאלה?

אברהם נגוסה: אוקיי.

אברהם נגוסה: יש עוד מישהו שרוצה להוסיף, לפני שהמנכ"ל יענה על הכול יחד?

אברהם נגוסה: את רוצה להוסיף?

אברהם נגוסה: אם כך, בבקשה, תענה לכל הנציגים.

אלכס קושניר: (מדבר בשפה הרוסית).

קסניה סבטלובה: הם אמרו לו שהוא חייב לעדכן אותם.

קסניה סבטלובה: הם עודכנו, לא? תשאל אותו אם הם עודכנו.

קסניה סבטלובה: הוא חוזר על הדברים, לא אומר משהו חדש.

אברהם נגוסה: אלכס, אחרי הדיון לא עדכנת אותם?

קסניה סבטלובה: האם עדכנתם את הדיירים לפני הדיון בוועדה?

קסניה סבטלובה: האם עדכנתם אותם על פי מה שהוחלט על ידי הוועדה?

אלכס קושניר: עוד לא הוחלט שום דבר.

קסניה סבטלובה: הוחלט שאתם חייבים לעדכן אותם במה שמתרחש.

קסניה סבטלובה: אני אפריע לך כי אתה חוזר על אותם דברים ולא נותן שום תשובות.

קסניה סבטלובה: זה מה שאתה עושה.

קסניה סבטלובה: בדיוק, הוא חוזר על אותם הדברים.

אברהם נגוסה: רק רגע, אנחנו רוצים גם להבין.

אברהם נגוסה: תודה.

אברהם נגוסה: המנכ"ל, אתה יכול לתרגם לעברית את מה שענית להם כדי שיירשם בפרוטוקול?

אברהם נגוסה: בדצמבר החלטנו והעברנו להם את מסקנות הדיון בוועדה.

אברהם נגוסה: בסעיף 5 דרשנו במפורש: "הוועדה קוראת למנכ"ל משרד הקליטה לעדכן את דיירי מלון דיפלומט חדשות לבקרים, בדבר המאמץ המתקיים למציאת פתרון כדי להוריד את סף הדאגה שלהם".

אברהם נגוסה: האם אתם עדכנתם אותם?

אלכס קושניר: אני אתייחס לסעיף המעניין הזה.

אברהם נגוסה: הוא לא מעניין.

אברהם נגוסה: זה סיכום הדיון.

אלכס קושניר: קודם אני אתרגם לעברית את מה שאמרתי.

קסניה סבטלובה: זאת החלטת הוועדה.

אלכס קושניר: זה סעיף בסיכום.

אברהם נגוסה: ושלחנו לכם את זה.

אלכס קושניר: כן, קיבלנו את זה.

אלכס קושניר: קודם כל, לגבי השאלה שנשאלה, אני חוזר למה שאמרתי בתחילת הדיון.

אלכס קושניר: אני חושב שיותר קונקרטי מזה לא יכול להיות בשלב הזה לפחות.

אלכס קושניר: יש שלוש אופציות שנבדקות: אופציה ראשונה היא הארכת חוזה, שכרגע לא אושרה על ידי האמריקנים.

אלכס קושניר: אופציה שנייה היא המצאת פתרון חדש, כלומר מבנה חדש, בין אם זה בבנייה ובין אם זה בהסבה של בניין כזה או אחר.

אלכס קושניר: אופציה שלישית, הקמת בניין שיכול להיות קטן יותר לכל מי שלא ייכנס בפתרונות הקיימים שיש היום במלאי בעיריית ירושלים.

אלכס קושניר: אנחנו ממשיכים לעבוד עם כל הגורמים הרלוונטיים – משרד החוץ, משרד האוצר, משרד ראש הממשלה, עיריית ירושלים בדרגים הכי גבוהים, כולל ראש ממשלת ישראל.

אלכס קושניר: לכן אני מאוד מאמין שהפתרון יימצא בסופו של דבר.

אלכס קושניר: לבוא ולתת לכם דד-ליין אני לא אתן, כי זה לא אחראי.

אלכס קושניר: אני לא אוכל לקחת אחריות על דד-ליין מסיבה מאוד פשוטה: משא ומתן יכול לקחת זמן.

אלכס קושניר: הדבר היחיד שברור לכולנו הוא שאנחנו צריכים התראה מוקדמת מספיק כדי שאנשים יוכלו להתארגן וזה מה שיהיה.

אלכס קושניר: לגבי סעיף 5 בסיכום הדיון של הוועדה – מה זה "חדשות לבקרים"?

אלכס קושניר: אני לא יודע.

אלכס קושניר: לכן אני אתייחס ואני אעדכן את הדיירים ברגע שיהיה לי מה לעדכן אותם.

אלכס קושניר: לבוא ולהגיד להם משהו שרק ידאיג אותם יותר?

אלכס קושניר: לזה אני לא מוכן.

אלכס קושניר: לכן אני חושב שכל התערבות היא מיותרת בחיים של הדיירים האלה.

אלכס קושניר: היא רק פוגעת בבריאות שלהם.

אברהם נגוסה: מה זה "התערבות"?

אברהם נגוסה: אנחנו עושים את העבודה שלנו.

אלכס קושניר: תניחו, תניחו.

קסניה סבטלובה: הפיקוח על עבודת הממשלה – זאת אחריותם הישירה של חברי הכנסת.

אלכס קושניר: אתם עושים את העבודה שלכם נאמנה, אני מאוד מעריך את זה.

אלכס קושניר: אני רק אומר לכם ומבקש מכם לא להעלות את סף הלחץ אצל האנשים.

אלכס קושניר: מדובר באנשים קשישים.

קסניה סבטלובה: אנחנו שליחים של האנשים האלה.

קסניה סבטלובה: הדיון הזה מתקיים לדרישתם ולא לדרישתנו.

אלכס קושניר: אני מאוד שמח שאת שליחה של הדיירים האלה ואת לא לבד.

אלכס קושניר: יש עוד שליחים של הדיירים האלה.

אלכס קושניר: מה שאני מנסה להגיד שוב זה שככל שהנושא הזה עולה אצלם יותר ויותר, ככה זה פוגע להם בבריאות.

אלכס קושניר: לכן אני מבקש, כשיהיה לי משהו קונקרטי, אני אשמח לבוא ולעדכן גם אתכם וגם את הדיירים, אבל אל תהפכו את זה לדיון חסר תכלית וחסר תוחלת, שהתוצאה היחידה שלו היא העלאת סף הלחץ אצל הקשישים ושתיים וחצי כותרות בעיתון.

אלכס קושניר: די עם זה, באמת.

אלכס קושניר: מספיק.

אלכס קושניר: בואו ניתן לרשויות החוק ולרשויות הממשלה לעבוד כדי למצוא פתרון.

אלכס קושניר: אנחנו מבינים לא פחות טוב מכם או אפילו יותר טוב מכם את המורכבות של הסוגיות האלה, כי אנחנו מעורבים בפרטים.

אלכס קושניר: תנו לנו לפתור את זה ותאמינו לי שאנחנו נפתור.

אלכס קושניר: אתם רוצים דיווח?

אלכס קושניר: אני אשמח לעדכן אתכם, אבל אני מבקש שהדיונים יהיו ענייניים.

אלכס קושניר: אתה יודע מה?

אלכס קושניר: אני מציע לך, אדוני היושב-ראש, שפעם בזמן מסוים – אתה תגדיר כמה זמן – אני אעדכן את הוועדה בכתב על ההתקדמות בתהליך.

קסניה סבטלובה: דרשנו שיעדכנו את הדיירים בכתב.

אלכס קושניר: את הדיירים אני גם אעדכן.

אלכס קושניר: אבל לא חדשות לבקרים, תגדיר לי זמן.

אלכס קושניר: תגיד לי תוך כמה זמן אתה רוצה שאני אעדכן את הדיירים ואנחנו נעדכן אותם.

אברהם נגוסה: וגם את הוועדה.

אלכס קושניר: חדשות לבקרים, עם כל הכבוד, זה הגדרה לא מדויקת.

אברהם נגוסה: תודה.

קסניה סבטלובה: אני אתרגם את מה שאמרה נציגת הדיירים: אתה מדבר בצורה מעורפלת ולא קונקרטית.

קסניה סבטלובה: אלכס ענה שאם הוא ייתן להם תאריך, זה לא יהיה דבר שהוא יכול להתחייב עליו.

קסניה סבטלובה: הוא מבטיח שתוך כמה חודשים הוא יעדכן.

אברהם נגוסה: תודה.

אברהם נגוסה: אנחנו נשמע עכשיו את נציבג משרד החוץ.

<יהושע זרקא: אני רוצה לחדד את הדברים שאמרתי קודם לכן, לגבי הנכונות לכאורה של האמריקנים להאריך את החוזה.

<יהושע זרקא: אני חייב לומר שהאמריקנים העבירו לנו מסר מאוד ברור, שאומר שהם מצפים שהנכס יפונה עד יוני 2020.

קסניה סבטלובה: מתי עדכנו אתכם בפעם האחרונה?

<יהושע זרקא: בשבוע שעבר.

אברהם נגוסה: אז האופציה השלישית לא באה בחשבון.

אברהם נגוסה: היא לא רלוונטית.

אברהם נגוסה: חייבים להגיד את האמת.

קסניה סבטלובה: חבל שאין תיאום בין משרדי הממשלה.

קסניה סבטלובה: זה לא מפתיע.

אברהם נגוסה: חברים, אני חושב שזה מספיק.

אברהם נגוסה: דיברנו הרבה ואנחנו לקראת סיכום, אלא אם כן יש שאלה שלא העליתם שאתם רוצים לשאול.

אברהם נגוסה: אני לא רוצה למנוע מכם, אבל לא לחזור על אותם דברים.

אברהם נגוסה: אנחנו רוצים התייחסות של פיני, מרשות הקליטה בעיריית ירושלים, אם יש לך מה להוסיף על מה שאמרה חברת מועצת העירייה, מחזיקת תיק הקליטה בעיריית ירושלים.

אברהם נגוסה: אני רוצה לשמוע אותך ברמה המקצועית.

<פיני גלינקביץ: אני אתייחס לכמה דברים שנאמרו כאן, ונאמרו כאן דברים על רציפות שלטונית.

<פיני גלינקביץ: אני רוצה דווקא לחזק את העניין של הרציפות השלטונית והמקצועית והתחייבות של המערכת המקצועית שקיימת ויציבה לפני בחירות ואחרי בחירות.

<פיני גלינקביץ: זה לא אמור לשנות את המתן של התוצאה, את הליווי ואת הטיפול, ואת ההיערכות של העירייה ושל משרד העלייה והקליטה לנושא הזה.

<פיני גלינקביץ: אני רוצה לחדד את מה שאמר מנכ"ל משרד העלייה והקליטה ולחזק את דבריו, כי בשלושת השבועות האחרונים היו מפגשים בכמה רמות של עבודה עם משרד העלייה והקליטה, שמוביל את המהלך הזה בעבודת מטה מקצועית.

<פיני גלינקביץ: התקיימה ישיבה גדולה ברמות הכי גבוהות בעיריית ירושלים, כמו שאלכס אמר, כולל מנכ"ל העירייה, מנהל המינהל, מנהל אגף מבני ציבור, מנהל נושא כל התכנון ואפילו נציגים של מינהל מקרקעי ישראל.

<פיני גלינקביץ: הכול על הנושא של חיפוש ואיתור קרקעות והיערכות לשלוש האופציות שעלו כאן.

<פיני גלינקביץ: אגף תכנון העיר נערך לנושא של איתור קרקע חומה זו או אחרת למהלך מסוים, ואנחנו גם נערכים למהלכים נוספים לקראת אופציות נוספות, כולל ליווי ותמיכה לדיירים בכל מהלך שיהיה.

<פיני גלינקביץ: אני מחזק את הקטע של שיתוף פעולה ורק ככה יגיע פתרון.

אברהם נגוסה: תודה.

אברהם נגוסה: קודם כל, אני רוצה להגיד שההתקדמות בנושא מאז הדיון שקיימנו פה בדצמבר 2017, אני שומע הן ממנכ"ל משרד הקליטה והן מעיריית ירושלים שיש התקדמות בחיפוש פתרון.

אברהם נגוסה: זה לא היה לפני הדיון ולכן אנחנו מברכים על כך.

אברהם נגוסה: עם זאת, אני רוצה להבהיר ששלוש האופציות שהוגדרו פה על ידי המנכ"ל, התברר לנו שהפתרון השלישי כבר לא רלוונטי, כי האמריקנים הודיעו שהם לא יתעסקו בעוד חידוש חוזה.

אברהם נגוסה: הגורם המוסמך בעניין הוא משרד החוץ שלנו.

אברהם נגוסה: נציג משרד החוץ דיבר חד-משמעית בנושא הזה.

אברהם נגוסה: לכן אני קורא למשרד הקליטה, לעיריית ירושלים ולכל השותפים – הפתרון השלישי לא רלוונטי.

אברהם נגוסה: אתם צריכים להתמקד בהקמת מבנה או במבנים קיימים.

אברהם נגוסה: כמו שאמרתי, אנחנו מברכים בוועדה על ההתקדמות, אבל אין לנו התקדמות קונקרטית.

אברהם נגוסה: אין לוח זמנים או התחלה בחיפוש קרקע חומה.

אברהם נגוסה: גם בנייה היא לא מהיום למחר וזה לוקח זמן עד שיש תכנון, עד אישור התכנון, עד התקציב, עד האדריכל והבנייה.

אברהם נגוסה: אנחנו יודעים שזה מעבר לשנתיים להקים מבנה, אלא אם כן יש שיטה של בנייה מהירה.

אברהם נגוסה: הפתרון הראשון גם נראה לי דמיוני, אלא אם כן יש משהו מבחינה טכנולוגית שאתם יכולים לבנות ממש במהירות.

אברהם נגוסה: הפתרון שיכול להיות רלוונטי הוא במבנים קיימים.

אברהם נגוסה: הוועדה רוצה לקבל ממשרד העלייה והקליטה עד חודש מאי מה הפתרון הקונקרטי של המשרד.

אברהם נגוסה: בבקשה.

אברהם נגוסה: לכן, ההחלטה שלנו היא שאנחנו נקיים דיון לאחר שנקבל בכתב פתרון קונקרטי ממשרד העלייה והקליטה בחודש מאי.

אברהם נגוסה: לאחר מכן נקבע דיון, אם צריך או לא צריך.

אברהם נגוסה: תודה לכל המשתתפים.

אברהם נגוסה: חברת הכנסת קסניה סבטלובה, בבקשה.

קסניה סבטלובה: קודם כל, אני בהחלט מודעת לכך שבעקבות הדיון הראשון שיזמנו יש התקדמות מסוימת, אפילו כשמדובר בשיתוף פעולה בין משרד העלייה לבין עיריית ירושלים.

קסניה סבטלובה: התבשרנו בדיון הקודם שלא היה שיתוף פעולה כזה.

קסניה סבטלובה: אנחנו שמחים שיש הידברות וככה זה צריך להיות, כי אנחנו כולנו מעוניינים לפתור את הבעיה, לא להעצים אותה, לא להשאיר אותה לרגע האחרון ולספק פתרונות הולמים לדיירים של מלון דיפלומט.

קסניה סבטלובה: הזלזול במוסדות הכנסת לא ראוי, כמובן.

אלכס קושניר: הזלזול הוא לא במוסדות הכנסת.

קסניה סבטלובה: כן, אלה דברים שקורים פה לעתים קרובות מאוד ואנחנו מנסים למנוע אותם.

קסניה סבטלובה: הנציגים של הממשלה צריכים להיות פה מתחילת הדיון ועד סוף הדיון, מן הסתם, אם הם מעורבים בדברים האלה.

קסניה סבטלובה: לא שמענו עדיין אף פתרון קונקרטי.

קסניה סבטלובה: לא שמענו שום דבר שיכול להיות ישים במהלך זמן של שנתיים מהיום.

קסניה סבטלובה: אנחנו בונים על זה שבקיץ 2020 הבניין הזה יימסר לידי ממשלת ארצות הברית.

קסניה סבטלובה: על זה אנחנו בונים.

קסניה סבטלובה: אין לנו איזשהו יסוד ובטח לא הבטחות של גורמים כאלה ואחרים שאומרים: דיברנו ושמענו.

קסניה סבטלובה: כל עוד זה לא בכתב, כל עוד אין אישור מגורם מוסמך בממשלת ארצות הברית שיגיד לנו: ייתכן שאנחנו נשקול את זה, ייתכן שאנחנו נדחה את זה.

אברהם נגוסה: אני מבקש שתתרגמי להם את הסיכום שלי, שעד חודש מאי אנחנו רוצים לקבל פתרון קונקרטי בכתב ממשרד הקליטה.

קסניה סבטלובה: אנחנו שליחי ציבור, כבוד היושב-ראש ואנוכי.

קסניה סבטלובה: אנחנו חברי כנסת, אנחנו מייצגים את הציבור.

קסניה סבטלובה: לפני שנתיים פנו אליי הדיירים של מלון דיפלומט.

קסניה סבטלובה: לא חלמתי את הדברים האלה, לא פתאום קראתי עליהם בעיתון ואמרתי: וואוו, אפשר לקבל כותרת.

קסניה סבטלובה: לא.

קסניה סבטלובה: פנו אליי כחברת כנסת אנשים שבמהלך ארבע שנים מאותו רגע שנמכר המלון, לא מקבלים אף תשובה.

קסניה סבטלובה: לא הגיעו אליהם שרים, לא הגיעו אליהם מנכ"לים, לא קיבלו תשובות.

קסניה סבטלובה: בעצם לא היה למי להפנות את זה ולכן הם הפנו את זה אליי.

קסניה סבטלובה: לכן הבאתי את זה לשולחן הוועדה.

קסניה סבטלובה: כל הדיבורים על זה שלא צריך שקיפות ותנו לנו לעבוד בשקט – סליחה, לא בבית ספרנו.

קסניה סבטלובה: אנחנו נמצאים בכנסת ישראל.

קסניה סבטלובה: אני אתרגם את עיקרי הדברים לרוסית.

אברהם נגוסה: תודה לחברת הכנסת קסניה סבטלובה שתרגמה את הסיכום, תודה לכל המשתתפים.

אברהם נגוסה: לאחר שנקבל פתרון קונקרטי בכתב ממשרד הקליטה בחודש מאי, נקבע המשך דיון.

אברהם נגוסה: תודה לכל המשתתפים, הישיבה נעולה.